**ELŐTERJESZTÉS**

**Szombathely Megyei Jogú Város Közgyűlésének**

**2022. évi május 26-i rendes ülésére**

**Javaslat fejlesztésekkel kapcsolatos döntések meghozatalára**

1. **Javaslat az Interreg Europe OD4GROWTH pályázattal kapcsolatos döntés meghozatalára**

Szombathely Megyei Jogú Város Önkormányzata meghívást kapott az Interreg Europe program 2021-27-es ciklusbeli első felhívására benyújtandó pályázatban konzorciumi partnerként való részvételre. A projekt tervezett címe: A nyílt adatok hozzáférhetősége és felhasználhatósága a helyi fejlődés és a városok átalakulásának támogatása érdekében, rövid neve OD4GROWTH.

A Vezető partner az olasz Veneto régió, a partnerségben görög, osztrák, magyar, német és francia szervezetek vesznek részt.

A projekt célja a nyílt adatok elérhetőségének és használhatóságának erősítése a helyi fejlesztések, különösen az adatgazdasággal foglalkozó kkv-k számára, valamint a helyi közszereplők által a polgárok számára nyújtott közszolgáltatások hozzáférhetőségének és használhatóságának javítása. A partnerség célja egyrészt a helyi politikák és cselekvési tervek fejlesztése, különös tekintettel a regionális/helyi adatvezérelt intézkedésekre. A másik cél a közszereplők által nyújtott szolgáltatások javítása, különösen az egészségügy és a várostervezés területén.

A projekt jól illeszthető a Szombathely2030 program azon általános célkitűzéséhez, miszerint az itt lévő és megtelepülni kívánó iparágak magasabb hozzáadott-érték termelő képességét fejlessze, amelynek elengedhetetlen része a biztonságos adatvagyon-felhasználás, a vállalkozás üzleti, fejlesztési és termelési tevékenységéből származó adatok kezelése, a közszolgáltatások digitalizációjához kapcsolódó adatbiztonság fejlesztése. Noha a projekt célkitűzése általános, de éppen ez adja azt a rugalmasságot, hogy a leginkább érintett és legnagyobb húzóerővel rendelkező iparágak, szektorok és/vagy szolgáltatások a projektbe mint fejlesztendő jó gyakorlat bekerüljenek (pl: egészségügy, körforgásos gazdálkodás, energetika stb.).

Az Interreg Europe projektek középpontjában a bevált gyakorlatok azonosítása, elemzése és átadása révén megvalósuló tapasztalatcsere áll. A partnerek közötti sikeres tanulási folyamat megszervezésének módja minden projektben egyedi.

A korábbi programozási időszakok tapasztalatai azt mutatják, hogy a módszerek sokfélék lehetnek, az „egyszerű munkamódszerektől" kezdve a hagyományos hálózatépítési tevékenységeken - például tematikus szemináriumokon, tanulmányutakon és személyzeti cseréken - alapuló munkamódszereken át az olyan „kifinomultabb” megközelítésig, mint a közös elemzés, esettanulmányok, szakértői értékelések, közös kísérleti tevékenységek.

A pályázat benyújtási határideje 2022. május 31., városunk költségvetése várhatóan 100-120.000 euró között lesz. Az ERFA támogatás 80%, a hazai társfinanszírozás 15%. A megvalósításhoz 5% önerő biztosítása szükséges.

Kérem a Tisztelt Közgyűlést, hogy a pályázat benyújtását jóváhagyni szíveskedjék.

1. **Javaslat a New European Bauhaus pályázattal kapcsolatos döntés meghozatalára**

## Az Európai Unió New European Bauhaus programja a Green Deal megvalósulását támogatja közösségi tervezésű, kisléptékű városi beavatkozások pénzügyi támogatásával. A felhívásra a budapesti ABUD tervezőirodával közösen tervezünk pályázatot benyújtani 45.000 € támogatásra, melyet egy, a Huszárlaktanya területén belül tervezett közösségi kertnek a lakosság bevonásával történő megtervezésére és kialakítására fordítunk. A megvalósításba a  Fogyatékkal Élőket és Hajléktalanokat Ellátó Nonprofit Kft-t kívánjuk bevonni, a fenntartás az AGORA Savaria Kulturális és Médiaközpont Nonprofit Kft. feladata lesz.

A projekt nem igényel önerőt, de annak megléte előnyt jelent a pályázat értékelése során, ezért 1 millió Ft önerő biztosítását javaslom. A pályázat benyújtásának határideje 2022. május 29., pozitív támogatói döntés esetén a projektet megvalósítani 2022. december 31-ig lehetséges.

Kérem a Tisztelt Közgyűlést, hogy a pályázat benyújtását jóváhagyni szíveskedjék.

1. **Javaslat a Klímabarát Települése Szövetsége felhívására benyújtandó pályázattal kapcsolatban**

A Klímabarát Települések Szövetsége a LIFE LOGOS 4 WATERS projekt megvalósításának részeként pályázati felhívást tett közzé kisléptékű természetes vízmegtartással kapcsolatos, a települési szintű éghajlatváltozáshoz való alkalmazkodást segítő beruházások támogatására. A pályázat benyújtási határideje 2022. jún. 30., a megpályázható támogatás összege min. 700.000 Ft, max. 3.500.000 Ft. Önerő biztosítása nem szükséges, de az értékelés során előnyt jelent, emiatt Önkormányzatunk 200.000 Ft önerőt kíván biztosítani.

Az előkészítés során a VASIVÍZ Zrt-vel és a Nyugat-dunántúli Vízügyi Igazgatósággal egyeztetve a legcélszerűbb tartalomként a lakosság csapadékvíz-gyűjtésének ösztönzése került meghatározásra. A megpályázható max. 3,5 millió Ft-ból 500 l-es esővízgyűjtő tartályokat tervezünk beszerezni és - feltételekhez kötve – az érdeklődők között kiosztani. A tartályok beszerelését a VASIVÍZ vállalta, ez biztosítja a célszerű felhasználást is.

Kérem a Tisztelt Közgyűlést, hogy a pályázat benyújtását jóváhagyni szíveskedjék.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2022. május „ ”**

**/: Dr. Nemény András :/**

**I.**

**HATÁROZATI JAVASLAT**

**….…./2022. (V.26.) Kgy. számú határozat**

Szombathely Megyei Jogú Város Közgyűlése az Interreg Europe OD4GROWTH pályázat benyújtásának javaslatát megtárgyalta, és a következő döntéseket hozta:

1. A Közgyűlés egyetért a pályázat tervezett tartalommal történő benyújtásával, és felkéri a polgármestert a szükséges dokumentumok aláírására.
2. A Közgyűlés nyertes pályázat esetén felkéri a polgármestert a támogatási szerződés aláírására.
3. A projekt megvalósításához szükséges 5% önerőt, kb. 2.000.000 Ft-ot nyertes pályázat esetén az Önkormányzat a 2022. vagy 2023. évi költségvetésében biztosítja.

.

**Felelősök:** Dr. Nemény András, polgármester

Dr. Horváth Attila, alpolgármester

Dr. Károlyi Ákos, jegyző

(A végrehajtás előkészítéséért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője)

**Határidő**: 1. azonnal

2. folyamatos

3. a pályázat támogatói döntését követő költségvetési módosítás során

**II.**

**HATÁROZATI JAVASLAT**

**…./2022. (V.26.) Kgy. számú határozat**

Szombathely Megyei Jogú Város Közgyűlése a New European Bauhaus felhívásra pályázat benyújtásának javaslatát megtárgyalta, és a következő döntéseket hozta:

1. A Közgyűlés egyetért a pályázat tervezett tartalommal történő benyújtásával, és felkéri a polgármestert a szükséges dokumentumok aláírására.
2. A Közgyűlés nyertes pályázat esetén felkéri a polgármestert a támogatási szerződés aláírására.
3. A Közgyűlés nyertes pályázat esetén a projekt megvalósításához 1.000.000 Ft önerőt biztosít az Önkormányzat 2022. évi költségvetésében.

**Felelős:** Dr. Nemény András, polgármester

Dr. Horváth Attila, alpolgármester

Dr. Károlyi Ákos, jegyző

(A végrehajtás előkészítéséért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

## Horváth Zoltán, az AGORA Savaria Kulturális és Médiaközpont Nonprofit Kft. ügyvezetője

Németh Klára, a Fogyatékkal Élőket és Hajléktalanokat Ellátó Közhasznú Nonprofit Kft. ügyvezető igazgatója)

**Határidő:** 1. azonnal

2. folyamatos

3. a pályázat támogatói döntését követő költségvetési módosítás során

**III.**

**Határozati javaslat**

**……../2022. (V.26.) Kgy. sz. határozat**

Szombathely Megyei Jogú Város Közgyűlése a LIFE LOGOS 4 WATERS pályázat benyújtásának javaslatát megtárgyalta, és a következő döntéseket hozta:

1. A Közgyűlés egyetért a pályázat tervezett tartalommal történő benyújtásával, és felkéri a polgármestert a szükséges dokumentumok aláírására.

2. A Közgyűlés nyertes pályázat esetén felkéri a polgármestert a támogatási szerződés aláírására.

3. A pályázatban előnyt jelentő 200.000 Ft önerőt nyertes pályázat esetén az Önkormányzat a 2022. évi költségvetésében biztosítja.

**Felelős:** Dr. Nemény András, polgármester

Dr. Horváth Attila, alpolgármester

Dr. Károlyi Ákos, jegyző

Németh Ákos, a fenntartható fejlődéssel, klímapolitikával és az önkormányzatnál regisztrált önkéntesek tevékenységével összefüggő feladatokért felelős tanácsnok

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Krenner Róbert, a VASIVÍZ Zrt. vezérigazgatója)

**Határidő:** 1. 2022. június 30.

2. folyamatos

3. a pályázat támogatói döntését követő költségvetési módosítás során